Kommissionens forordning (EF) nr. 419/2002

af 6. marts 2002

om ændring af forordning (EF) nr. 2390/1999 om gennemførelsesbestemmelser til forordning (EF) nr. 1663/95 hvad angår form og indhold af de regnskabsoplysninger, som medlemsstaterne skal stille til rådighed for Kommissionen i forbindelse med proceduren for regnskabsafslutning for EUGFL, Garantisektionen

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1258/1999 af 17. maj 1999 om finansieringen af den fælles landbrugspolitik(1), særlig artikel 4, stk. 8,

under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn(2), senest ændret ved forordning (EF) nr. 1666/2000(3), særlig artikel 21, og til de tilsvarende bestemmelser i de øvrige forordninger om de fælles markedsordninger for landbrugsprodukter, og

ud fra følgende betragtninger:

(1) I henhold til artikel 4, stk. 2, i Kommissionens forordning (EF) nr. 1663/95 af 7. juli 1995 om gennemførelsesbestemmelser til Rådets forordning (EØF) nr. 729/70, for så vidt angår proceduren for regnskabsafslutning for EUGFL, Garantisektionen(4), senest ændret ved forordning (EF) nr. 2025/2001(5), skal de i artikel 4, stk. 1, litra c), omhandlede regnskabsoplysninger tilsendes Kommissionen senest den 10. februar i året efter afslutningen af regnskabsåret. I henhold til Kommissionens forordning (EF) nr. 2390/1999(6), senest ændret ved forordning (EF) nr. 1863/2001(7), fastsættes form og indhold af de regnskabsoplysninger, der skal stilles til rådighed for Kommissionen i forbindelse med proceduren for regnskabsafslutning for EUGFL, Garantisektionen. Det er nødvendigt at ændre forordning (EF) nr. 2390/1999 for at bringe den i overensstemmelse med forordning (EF) nr. 1663/95.

(2) For at Kommissionen kan varetage sine opgaver i forbindelse med den fælles landbrugspolitik, skal den være i stand til at kontrollere udviklingen på markederne for landbrugsprodukter og til at udarbejde finansielle overslag for disse markeder. I henhold til de fælles markedsordninger for landbrugsprodukter er der en generel forpligtelse for medlemsstaterne og Kommissionen til at udveksle de nødvendige oplysninger, for at disse ordninger kan fungere korrekt. Med hensyn til kontrol og overslag bør det være muligt at anvende de regnskabsoplysninger, medlemsstaterne sender til Kommissionen i henhold til artikel 4, stk. 2, i forordning (EF) nr. 1663/95. Derfor og uafhængigt af forpligtelserne til informationsudveksling i henhold til de fælles markedsordninger bør forordning (EF) nr. 2390/1999 ændres for at gøre det muligt at anvende regnskabsoplysningerne til dette formål.

(3) Beskyttelse af personer i forbindelse med behandling af personoplysninger reguleres ved Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger(8). Denne forordning gælder fuldt ud i forbindelse med forordning (EF) nr. 2390/1999. Derfor bør Kommissionen, når den anvender de regnskabsoplysninger, der henvises til i artikel 4, stk. 1, litra c), i forordning (EF) nr. 1663/95 til kontrol og udarbejdelse af overslag på landbrugsområdet iværksætte de nødvendige beskyttelsesforanstaltninger i henhold til bestemmelserne i forordning (EF) nr. 45/2001, særlig når data skal sammenfattes og gøres anonyme.

(4) De i denne forordning fastsatte foranstaltninger er i overensstemmelse med udtalelse fra EUGFL-Komitéen samt alle de involverede forvaltningskomitéer -

UDSTEDT FØLGENDE FORORDNING:

Artikel 1

Forordning (EF) nr. 2390/1999 ændres således:

1) Titlen affattes således: "Kommissionens forordning (EF) nr. 2390/1999 af 25. oktober 1999 om form og indhold af de regnskabsoplysninger, der skal forelægges for Kommissionen i forbindelse med regnskabsafslutningen for EUGFL, Garantisektionen, samt i forbindelse med kontrol og udarbejdelse af overslag."

2) I artikel 1 ændres "artikel 2, stk. 1, i forordning (EF) nr. 1663/95" til "artikel 4, stk. 1, litra c), i forordning (EF) nr. 1663/95".

3) Artikel 2 affattes således: "Artikel 2

1. De i artikel 4, stk. 1, litra c), i forordning (EF) nr. 1663/95 omhandlede regnskabsoplysninger skal udelukkende anvendes af Kommissionen i forbindelse med:

a) udførelsen af arbejdet vedrørende regnskabsafslutningen for EUGFL, Garantisektionen, i henhold til forordning (EF) nr. 1258/1999

b) kontrol med udviklingen og udarbejdelse af prognoser i landbrugssektoren.

2. Hvis de regnskabsoplysninger, der henvises til i stk. 1, omfatter personoplysninger, der er beskyttet i henhold til Europa-Parlamentets og Rådets forordning (EF) nr. 45/2001(9), skal Kommissionen iværksætte de i henhold til denne forordning nødvendige beskyttelsesforanstaltninger. Særlig hvis Kommissionen anvender regnskabsoplysninger til de formål, der henvises til i stk. 1, litra b), skal den gøre disse data anonyme og udelukkende behandle dem i sammenfattet form.

3. Kommissionen skal sikre, at de i stk. 1 omtalte regnskabsoplysninger garanteres fortrolighed og sikkerhed."

Artikel 2

Denne forordning træder i kraft på syvendedagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 6. marts 2002.

På Kommissionens vegne

Franz Fischler

Medlem af Kommissionen

(1) EFT L 160 af 26.6.1999, s. 103.

(2) EFT L 181 af 1.7.1992, s. 21.

(3) EFT L 193 af 29.7.2000, s. 1.

(4) EFT L 158 af 8.7.1995, s. 6.

(5) EFT L 274 af 17.10.2001, s. 3.

(6) EFT L 295 af 16.11.1999, s. 1.

(7) EFT L 259 af 27.9.2001, s. 1.

(8) EFT L 8 af 12.1.2001, s. 1.

(9) EFT L 8 af 12.1.2001, s. 1.